Wieħed mill-aktar postijiet popolari għall-pellegrinaġġi barra minn pajjiżna għalina l-Maltin huwa bla dubju Lourdes, ir-raħal ċkejken fi Franza, mhux wisq imbiegħed mill-fruntiera Spanjola, fejn Bernardette Soubirous fl-1858 kellha dehriet mill-Madonna. Mhux sejrin noqgħodu nirrakkuntaw l-istorja ta' dawn id-dehriet għaliex żgur li l-biċċa l-kbira minna nafuha sewwa, imma tajjeb ngħidu li dawn id-dehriet jew aħjar l-ewwel dehra seħħet tliet snin, xaharejn u tliet ijiem wara avveniment Marjan importanti ieħor. Fit-8 ta' Dicembru 1854 il-Papa Piju IX ta lill-Knisja Kattolika id-domma tal-Immakulata Kunċizzjoni. Issa kull Nisrani kellu jemmen li Marija kienet imnissla mingħajr id-dnub tan-nisel. Dan it-twemmin kien ilu bosta sekli fil-Knisja iżda ma kienx domma ta' fidi. F'waħda mid-dehriet li seħħew fil-grotta ta' Masabielle, max-xatt tax-xmara Gave, meta Bernardette staqsiet lil dik is-sinjura li kienet qed tidhrilha min hi, x'kellha tgħid lill-Kappillan dwar min qed jidhrilha, hemmhekk, is-sinjura qaltilha: " ", li la hija bil-Franċiż u lanqas bl-Ispanjol iżda bid-djalett li kienet tuża Bernardette u li kienu jużaw in-nies tar-raħal ta' Lourdes. Dan il-kliem ikkonferma dak li kien qal il-Papa fid-domma ta' fidi ftit snin qabel. Din is-sena qed niċċelebraw il-160 sena minn dawn id-dehriet. Illum nistgħu nħarsu lura u naraw x'seħħ, x'bidliet saru f'dan il-psot u għalfejn miljuni ta' pellegrini iżuru dan il-post kull sena. Il-Knisja Kattolika taċċetta u tqis bħala awtentiċi d-dehriet li seħħew f'dan il-post. Minkejja kollox il-Knisja ma taċettax kull miraklu ta' fejqan li jingħad li seħħ bl-interċessjoni tal-Madonna ta' Lourdes. Huma madwar sebgħin il-każi ta' nies mirakolati f'Lourdes li l-Knisja Kattolika taċċetta bħala fejqan mirakoluż. Ħadd ma jista' jlum lill-Knisja li toqgħod attenta u tuża prudenza assoluta fejn jidħlu każi bħal dawn. Pellegrinaġġ f'Lourdes minbarra l-bosta attivitajiet liturġiċi, ikollu l-ħin biex dak li jkun jinżel fil-banjijiet tal-ilma. Dan l-att bosta jqisuh bħala rinnovament tal-magħmudija, iżda wieħed għandu joqgħod attent, dan ma jfissirx li hija xi forma ta' magħmudija. Din il-ħaġa ssir b'devozzjoni għax il-Madonna kienet talbet lil Bernardette biex tinħasel fl-ilma tan-nixxiegħa li kienet feġġet fl-għar tad-dehriet. Illum hemm numru ta' banjijiet u sistema organizzata ħafna biex il-pellegrin ikun jista' jinżel f'banju minn dawn. Appuntament ieħor għal dak li jkun f'dan il-post hija l-quddiesa internazzjonali li ssir fil-bażilika ta' San Piju X; dik il-knisja enormi tal-konkos li tinsab taħt l-art u li minn barra kważi lanqas tinduna biha. Filgħaxijiet, issir il-purċissjoni bix-xemgħa. Eluf kbar ta' pellegrini jingħaqdu flimkien biex jirreċitaw it-talba tar-rużarju waqt li jimxu f'purċissjoni wara l-istatwa tal-Madonna. Billi l-pellegrini f'Lourdes ikunu minn kull parti tad-dinja, ir-rużarju jingħad b'ilsna differenti. Għalhekk mhux l-ewwel darba li meta jkun hemm xi grupp ta' Maltin, tisma' parti mir-rużarju, (xi ħames Sliema u Qaddisa) bil-Malti. Bil-mezzi tat-teknoloġija moderna, illum dak li jkun jista' jara x'inhu jiġri f'Lourdes il-ħin kollu għaliex hemm fuq l-għar tad-dehriet u s-santwarju għandu kanal fuq Youtube li jxandar dirett lejl u nhar. Dawk li ma humiex midħla tal-informatika jistgħu xorta jsegwu r-rużarju mill-grotta għaliex kuljum dan jixxandar fuq stazzjon tat-televiżjoni. U l-mistoqsija tiegħi u forsi ta' bosta minnkom tibqa': Imma għalfejn Lourdes? X'hemm f'dan il-post li tant jiġbed nies lejh? X'inhi dik il-ħaġa li meta titlaq minn hemm tħoss x'jgħidlek: "erġa' ejja"? Dan l-artiklu deher f'Il-Mument - 11 ta' Novembru 2018
Għalfejn Lourdes?